नेपाल र म्यानमार भिड्दै
नेपाली राष्ट्रिय फुटबल टिमले विश्वकप छनोट तयारीमा म्यानमारविरुद्ध दुई मैत्रीपूर्ण अन्तर्राष्ट्रिय खेल खेल्दै छ, जसको पहिलो प्रतिस्पर्धा यांगुनस्थित थुवुना रंगशालामा शुक्रबार हुनेछ ।
काठमाडौँ — नेपाली राष्ट्रिय फुटबल टिमले विश्वकप छनोट तयारीमा म्यानमारविरुद्ध दुई मैत्रीपूर्ण अन्तर्राष्ट्रिय खेल खेल्दै छ, जसको पहिलो प्रतिस्पर्धा यांगुनस्थित थुवुना रंगशालामा शुक्रबार हुनेछ ।म्यानमारविरुद्ध हुनेमैत्रीपूर्ण अन्तर्राष्ट्रिय खेलका लागि तयारी गर्नेक्रममा नेपाली राष्ट्रिय फुटबल टोलीका खेलाडी । नेपालले शुक्रबार उसकैभूमिमा म्यानमारविरुद्ध खेल्ने छ । तस्बिर : हेमन्त श्रेष्ठ/कान्तिपुरप्रशिक्षक भिन्सेन्जो अल्बर्टो एनेसले सम्हालेको नेपाली टिमले मैत्रीपूर्ण खेल भए पनि उत्कृष्ट प्रदर्शन गर्दै जित्ने लक्ष्य बनाएको छ । नेपालले विश्वकप छनोटको प्रारम्भिक चरणमा लाओसविरुद्ध होम एन्ड अवेको आधारमा प्रतिस्पर्धा गर्दै छ, जसको विजेता टिमले समूह चरणमा प्रवेश पाउने छ । डिफेन्डर देवेन्द्र तामाङ र स्ट्राइकर विमल घर्तीमगरलाई बाहिर राख्दै यांगुन पुगेको नेपाली टिमका लागि लाओसविरुद्ध खेलको अन्तिम तयारीको अवसर पनि हो म्यान्मारविरुद्धका दुई खेल । जर्मन प्रशिक्षक माइकल फेइटेनबेनरले सम्हालेको म्यानमार पनि विश्वकप छनोटको प्रारम्भिक खेलमा मकाउविरुद्ध खेल्ने तयारीमा छ ।इन्डियन सुपर लिग (आईएसएल) क्लब पन्जाब एफसीमा आबद्ध गोलकिपर किरण चेम्जोङ, थाइल्यान्डको दोस्रो श्रेणीको लिग रायोङ एफसीका स्ट्राइकर/विंगर मनीष डाँगी र पर्सिक केडिरीबाट इन्डोनेसियाको लिग वान खेलिरहेका डिफेन्डर/मिडफिल्डर रोहित चन्दले उतैबाट यांगुन पुगेर टिमसँग प्रशिक्षण थालिसकेका छन् । प्रशिक्षक एनेसले हिसुब थपलिया, उत्सव राई, आशिष गुरुङलगायत केही नयाँ खेलाडीलाई २३ सदस्यीय टिममा स्थान दिएका छन् । दुई मैत्रीपूर्ण खेलका लागि म्यानमारले थाइल्यान्ड, कम्बोडिया र इन्डोनसियन क्लबमा आबद्ध १० खेलाडी समावेश गर्दै २७ सदस्यीय टिम छनोट गरेको छ ।राष्ट्रिय टिमका लागि १२ गोल गरेका अञ्जन विष्टलाई शुक्रबार थप गोल गरे नीराजन रायमाझी र हरि खड्काको कीर्तिमान बराबरी गर्ने अवसर रहेको छ । दक्षिणपूर्वी एसियाली टिम म्यानमार फिफा वरीयातमा नेपालभन्दा १५ स्थानमाथि छ । तर, मैत्रीपूर्ण खेल रोमाञ्चक हुने अपेक्षा गरिएको छ । नेपाली टिम गत असारमा बेंग्लोरमा भएको साफ च्याम्पियनसिप २०२३ को समूह चरणबाटै बाहिरिएयता पहिलोपल्ट मैदानमा ओर्लन लागेको हो । म्यानमार पनि चीनमा दुई मैत्रीपूर्ण खेल (चीन र मकाउविरुद्ध) खेलेयता मैदानमा फर्किन लागेको हो । नेपाल र म्यानमार पछिल्लोपल्ट सन् २०१९ मा भिडेका थिए । मान्डलय थिरि रंगशाला, म्यानमारमा भएको मैत्रीपूर्ण खेल घरेलु टिमले ३–० ले जितेको थियो ।